קופה ראשית

קופה ראשית היא קומדיית מצבים סאטירית ישראלית מסוגת מוקומנטריה, המשודרת החל מ-21 בפברואר 2018 בערוץ כאן 11.

החל מ-31 באוגוסט 2018 הסדרה משודרת בשידורים חוזרים בערוץ כאן 11. עונה שנייה שצולמה החל מ-8 באוגוסט 2019 עלתה לשידור ב-6 בינואר בכאן 11. העונה הראשונה של הסדרה צולמה בסניף רעננה של "סופר עמנואל" (נכון ל-2023 "סופר יודה") לפני שנפתח לקהל הרחב. לאחר היפתחו לא ניתן היה לצלם שם עונה נוספת, והעונות הבאות צולמו בסניף הנטוש של "חצי חינם" שבמתחם ירקונים שנהרס אף הוא בהמשך בעקבות שימוש לא חוקי בשטח עליו הוקם המתחם. העונה השלישית עלתה לשידור ב-26 ביולי 2021. שלוש העונות עלו לשידור ב-19 באפריל 2023 בנטפליקס. העונה הרביעית עלתה לשידור ב-26 באפריל 2023.

הסדרה הייתה אחת מהמועמדות לזכייה בפרס אמי הבין-לאומי בקטגוריית "סדרת הקומדיה הטובה ביותר" של שנת 2019. הסדרה זכתה בפרס האקדמיה לטלוויזיה לשנת 2020 בקטגוריית "קומדיית המצבים הטובה ביותר". הסדרה זכתה שוב באותה הקטגוריה בטקס פרסי האקדמיה לטלוויזיה לשנת 2021.

הסדרה מתרחשת בסניף יבנה של רשת המרכולים הבדיונית "שפע יששכר", ועוקבת אחרי התרחשויות אופייניות במרכול ישראלי בין עובדי המרכול ללקוחותיו. היא מלווה ב"ראיונות" של עובדי המרכול והלקוחות הקבועים המלווים את ההתרחשויות בכל פרק. הדמויות בסדרה מודעות להיותן מצולמות לסדרה דוקומנטרית, והן מנהלות לעיתים דיאלוגים עם "המראיין", אורן שינקין (מגולם, בקולו בלבד, על ידי במאי הסדרה בעונות 1–3, אורן שקדי).

דמויות ראשיות

צוות "שפע יששכר" 
 שירה שטיינבוך (נועה קולר): מנהלת סניף הסופר "שפע יששכר" ביבנה. שירתה כקצינת קישור בצה"ל. תמימה ועדינה, ולעיתים עובדיה מנצלים תכונות אלה. שירה רואה כמודל לחיקוי את סטיב ג'ובס, ותמונתו תלויה במשרדה.
 ראמזי עבד ראמזי (אמיר שורוש): עובד כללי בכיר בסופר ממוצא ערבי-ישראלי, תושב ג'סר א-זרקא. התחיל לעבוד בסניף בגיל 13, ומאז הוא מקדיש לסופר את כל חייו. מדבר לרוב במשלב של לשון תקנית ובשפה גבוהה. מעריץ את המנהלת שירה ומכנה אותה "בוס גדול" או בקיצור "בוסגה".
 כוכבה שביט (קרן מור): קופאית עצלנית, ערמומית וצינית, הנוטה להתעצבן בקלות ובאופן אגרסיבי ולריב עם הלקוחות. גם בפני המצלמות, כוכבה מבליטה ומתגאה בתכונות אלו, גם כאשר אלו נתפסות כשליליות. מרבה להתעמת עם הלקוח אמנון טיטינסקי, ולנצל את תמימותה של שירה אותה מכנה "פצלוחה". חברה טובה של ניסים ואנטולי. אם לארבעה, ג'סיקה, אוצר, קו-סיטל ועוד אחד ששמו לא מוזכר.
 ניסים שמעוני (יניב סוויסה): עובד כקצב בקצבייה של הסניף יחד עם חברו הטוב אנטולי. דתי חוזר בתשובה, שלפעמים "מקבל אישורים מהרב" לכל מיני דברים לטובתו ולאינטרסים שלו. עצלן ואוהב למתוח את עובדי הסופר ביחד עם כוכבה.
 אנטולי (סרגיי) קירילנקו (דניאל סטיופין): עולה חדש ממולדובה. עובד כקצב בקצבייה של הסופר ביחד עם חברו הטוב ניסים, יחדיו הם מבצעים מעשי קונדס. נוטה להתעצבן בקלות ולהתערב בענייניהם של אנשים אחרים. נשוי למאשה. ייצג את מולדובה באירוויזיון 1998.
 אסתי צגאי (אביבה נגוסה): קופאית ממוצא אתיופי. צינית, יפה, שנונה וחכמה. סטודנטית.
 מרדכי צ'יבוטרו (יעקב בודו): מאבטח הסופרמרקט, מבוגר מאוד שמגיב באיטיות לאירועים הקורים בסופר, אף על פי שמחשיב את עצמו כמתאגרף מצטיין. לשעבר אלוף הארץ בבוקס.
 אביחי גרציאן (יגאל עדיקא): מנהל אזור ברשת "שפע יששכר". אדם חם מזג ועממי. לא מחבב את שירה, טועה רבות בשמה ומכנה אותה ריקי. אביחי נוטה לקחת קרדיט על רעיונות שהיא יזמה. מחמיא לאסתי כל הזמן. נשוי לעופרה. בפרק הסיום של העונה הרביעית מונה לסמנכ"ל הרשת.
 נעמי (בוצ'ה) לוי (מיה לנדסמן): עובדת מחסן וירקנית בסופר. מרבה להתעמת עם אמנון. לסבית.

לקוחות הסופר 
 אמנון טיטינסקי (דב נבון): רווק בשנות ה-60 לחייו, הגר בבית אמו, סוניה טיטינסקי. פרופסור בכיר להיסטוריה בטכניון. קמצן, עצבני, אגואיסט ועקשן. מרבה להתעמת עם כוכבה ונעמי.
 שוני סטרטינר (וייס) (דורית לב-ארי): קואוצ'רית אמידה ומתנשאת הנוטה להתערב בכל דבר הקורה בסופר, אוהבת לעשות שיימינג לאנשים. נשואה למוש ואמא לסוף, גומא ונילוס.
 מוש סטרטינר (משה פרסטר): בעלה של שוני. מאוד תלותי בשוני.
 נתן פרנקו (רודי סעדה): בחור ערמומי ותחמן אך מאוד חברותי. נשוי לשירלי ואבא למאיה ונאור. לעיתים קרובות מנסה לרצות את אשתו ובמקביל לסיים את הקניות כמה שיותר מהר, כדי לשחק כדורגל עם חבריו.
 גברת יצחקי (ענת פטלסקי): לקוחה ממורמרת המרבה לומר "גועל נפש" על סיטואציות שונות שמתרחשות בסופר. בפרק הסיום של העונה הרביעית נחשף שמה הפרטי - גאולה.
== סקירת הסדרה ==

פרקי עונה 1

פרקי עונה 2

פרקי עונה 3

פרקי עונה 4

יצירות נגזרות

פודקאסט "הקצבייה" 

"הקצבייה" הוא פודקאסט המופיע בדף הסדרה באתר האינטרנט של כאן 11, שהופק במסגרת "כאן הסכתים", בתור מעין "ספין אוף" של הסדרה. הפודקאסט הופק בשנת 2021. מנחי הפודקאסט הם ניסים ואנטולי, דמויות הקצבים בסדרה, הלומדים תוך כדי תנועה כיצד לערוך ולהגיש פודקאסט. דמויות נוספות בסדרה מופיעות בפודקאסט כאורחות, ומלבדן מצטרפים לעיתים אורחים שאינם חלק מהסדרה. מנגינת הנושא של הפודקאסט לקוחה מהשיר אותו שרה להקתו של אנטולי, כשייצגה, על פי הסדרה, את מולדובה באירוויזיון 1998 (במציאות השתתפה מולדובה באירוויזיון לראשונה רק ב-2005).

מערכונים 
בסמוך לצילומי העונה השלישית שודר מערכון מיוחד של הסדרה בליל הבחירות לכנסת העשרים וארבע שנקרא "דמוקרטיה בנעימים". בנוסף, ביום ולנטיין שלאחר סיום שידורי העונה השלישית הועלה מערכון בשם "ולנטיין בנעימים" וביום העצמאות שלאחריו הועלה מערכון נוסף בשם "עצמאות בנעימים". בנוסף הועלה מערכון לכבוד החזרה לבית הספר, בשם "חוזרים ללימודים בנעימים".

פרסומות 
פרסומת ל"דור אלון" הופקה בשיתוף צוות התוכנית ובהתבסס על התוכנית. בנובמבר 2021 הופקה פרסומת לבזק בשיתוף צוות התוכנית המבוסס על דמויות הסדרה. בחודש דצמבר 2022 יצא משחק קופסה בעקבות הסדרה.

חיבוק לכולם מ... 
בעקבות מלחמת "חרבות ברזל", כאן 11 התחילו להוציא סרטונים של רוב השחקנים הראשיים בסדרה (ביניהם: נועה קולר, דב נבון, אמיר שורוש, קרן מור, יניב סוויסה, דניאל סטיופין, אביבה נגוסה, יעקב בודו, משה פרסטר, דורית-לב ארי, ענת פטלסקי ורודי סעדה) אשר אמורים להפיג את הלחץ ולנסות לעלות חיוך בעיקר בקרב הדרום והצפון.

קישורים חיצוניים 

 

 
 
 
 
 
 שכתוב טקסטים של הסדרה (עונה 1), באתר LingQ

ביאורים

הערות שוליים 

סדרות מוקומנטריה
סדרות קומדיה ישראליות
הטלוויזיה החינוכית הישראלית
סדרות טלוויזיה ישראליות שעלו לשידור בשנות ה-2010
זוכי פרס האקדמיה לטלוויזיה: תוכניות וסדרות
תאגיד השידור הישראלי: תוכניות וסדרות טלוויזיה